b'\n_START_ARTICLE_\nAdam Pardy\n_START_SECTION_\nJunioriura\n_START_PARAGRAPH_\nPardy varattiin vuonna 2002 QMJHL-joukkue Halifax Mooseheadsiin, mutta h\xc3\xa4n ei saanut pelipaikkaa joukkueessa. T\xc3\xa4m\xc3\xa4n takia Pardy aloitti kauden 2002\xe2\x80\x932003 MJAHL:ss\xc3\xa4 pelaten ensin Yarmouth Marinersissa ja my\xc3\xb6hemmin kaudella Antigonish Bulldogsissa. H\xc3\xa4nen oikeutensa QMJHL:ss\xc3\xa4 myytiin Cape Breton Screaming Eaglesille tammikuussa 2013, mutta Bulldogs kielt\xc3\xa4ytyi vapauttamasta h\xc3\xa4nt\xc3\xa4, koska he halusivat pit\xc3\xa4\xc3\xa4 h\xc3\xa4net pudotuspelirupeaman ajan itsell\xc3\xa4\xc3\xa4n. Pardy kuitenkin luovutettiin Screaming Eagles loppukaudeksi ja h\xc3\xa4n ehti pelata seitsem\xc3\xa4n ottelua runkosarjassa sek\xc3\xa4 kaksi pudotuspeleiss\xc3\xa4._NEWLINE_Pardy pelasi Screaming Eaglesissa kahden kokonaisen kauden ajan. Kaudella 2003\xe2\x80\x932004 h\xc3\xa4n pelasi Cape Bretonissa 68 ottelua tehden niiden aikana nelj\xc3\xa4 maalia ja sy\xc3\xb6tt\xc3\xa4en 12. J\xc3\xa4\xc3\xa4hyminuutteja h\xc3\xa4nelle kertyi 137. Kauden j\xc3\xa4lkeisess\xc3\xa4 vuoden 2004 NHL:n varaustilaisuudessa Pardy varattiin Calgary Flamesiin kuudennella kierroksella 173. pelaajana. H\xc3\xa4nen varauksensa 20-vuotiaana oli ep\xc3\xa4tavallinen, sill\xc3\xa4 suurin osa h\xc3\xa4nen ik\xc3\xa4isist\xc3\xa4\xc3\xa4n pelaajista oli varattu jo kaksi vuotta aiemmin ja t\xc3\xa4m\xc3\xa4 oli jo kolmas ja viimeinen kerta kun h\xc3\xa4net oli mahdollista varata vuosien 2002 ja 2003 j\xc3\xa4lkeen. H\xc3\xa4n pelasi viel\xc3\xa4 kauden 2004\xe2\x80\x932005 yli-ik\xc3\xa4isen\xc3\xa4 pelaajana Screaming Eaglesissa, jossa teki 12 maalia ja sai 27 sy\xc3\xb6tt\xc3\xb6\xc3\xa4 sek\xc3\xa4 ker\xc3\xa4si yhteens\xc3\xa4 163 rangaistusminuuttia. Yhteens\xc3\xa4 Pardy pelasi Screaming Eaglesissa 144 peli\xc3\xa4, joissa sai 56 (16+40) pistett\xc3\xa4 ja 302 j\xc3\xa4\xc3\xa4hyminuuttia.\n_START_SECTION_\nAmmattilaisura\n_START_PARAGRAPH_\nAmmattilaiseksi Pardy siirtyi vuonna 2005, kun h\xc3\xa4n pelasi AHL:ss\xc3\xa4 Calgaryn farmiseura Omaha Ak-Sar-Ben Knightsissa. H\xc3\xa4n j\xc3\xa4i AHL:ss\xc3\xa4 pelaamissaan 24 ottelussa miinukselle, eik\xc3\xa4 onnistunut pisteiden tekemisess\xc3\xa4, joten h\xc3\xa4net l\xc3\xa4hetettiin sarjatasoa alemmas ECHL:\xc3\xa4\xc3\xa4n Las Vegas Wranglersiin. Las Vegasissa h\xc3\xa4nen kautensa l\xc3\xa4hti sujumaan paremmin, kun h\xc3\xa4n teki ensimm\xc3\xa4isen ammattilaismaalinsa ja sy\xc3\xb6tti 11 maalia 41 pelaamassaan ottelussa. Ensimm\xc3\xa4isell\xc3\xa4 kokonaisella kaudellaan AHL:ss\xc3\xa4 2006\xe2\x80\x932007 h\xc3\xa4n pelasi 70 ottelua, joissa teki kaksi maalia ja sai kuusi sy\xc3\xb6tt\xc3\xb6pistett\xc3\xa4. Pardy ei saanut kolmen ensimm\xc3\xa4isen kuukauden aikana paljoa peliaikaa valmentajien s\xc3\xa4\xc3\xa4stelless\xc3\xa4 h\xc3\xa4nt\xc3\xa4, mutta pelaamisen parannuttua h\xc3\xa4nen vastuunsa Knightsissa kasvoi._NEWLINE_Kauden 2007\xe2\x80\x932008 kolmannen ammattilaiskautensa aloittanut Pardy jatkoi vaikutuksen tekemist\xc3\xa4 ja kehittymist\xc3\xa4 Flamesin organisaatiossa. Vaikka h\xc3\xa4n ei onnistunut murtautumaan Flamesin NHL-kokoonpanoon, h\xc3\xa4n oli kuitenkin yksi viimeisimmist\xc3\xa4 AHL:\xc3\xa4\xc3\xa4n tiputetuista pelaajista. H\xc3\xa4n liittyi Quad City Flamesiin, josta h\xc3\xa4net kutsuttiin Calgaryyn joulukuussa 2007 loukkaantumisten vuoksi, mutta h\xc3\xa4n ei kuitenkaan saanut peliaikaa yhdess\xc3\xa4k\xc3\xa4\xc3\xa4n Calgaryn ottelussa. H\xc3\xa4n teki Quad Cityss\xc3\xa4 kauden aikana viisi maalia ja 18 sy\xc3\xb6tt\xc3\xb6\xc3\xa4 65 ottelussa. Lis\xc3\xa4ksi h\xc3\xa4net valittiin pelaamaan vuoden 2008 t\xc3\xa4hdist\xc3\xb6ottelussa._NEWLINE_Kauden 2008\xe2\x80\x932009 harjoitusleirill\xc3\xa4 Pardy onnistui vihdoin ansaitsemaan paikan Calgaryn kokoonpanossa. H\xc3\xa4n teki joukkueen kanssa uuden yhden vuoden sopimuksen. Pardy teki NHL-debyyttins\xc3\xa4 Calgaryn kauden avauksessa 9. lokakuuta 2008. H\xc3\xa4n pelasi kuitenkin vain alle kahdeksan minuuttia 6\xe2\x80\x930-tappioon p\xc3\xa4\xc3\xa4ttyneess\xc3\xa4 ottelussa Vancouver Canucksia vastaan. Debyyttiottelun my\xc3\xb6t\xc3\xa4 h\xc3\xa4nest\xc3\xa4 tuli ensimm\xc3\xa4inen Las Vegas Wranglersin pelaaja, joka on pelannut NHL:ss\xc3\xa4. Pardy sai kauden alkupuolella vain rajoitetusti peliaikaa, mutta sai kokoaikaisen n\xc3\xa4yt\xc3\xb6npaikan kokoonpanossa marraskuussa, kun Jim Vandermeer k\xc3\xa4rsi murtuneesta nilkasta._NEWLINE_Pardy sai ensimm\xc3\xa4isen pisteens\xc3\xa4 NHL:ss\xc3\xa4 sy\xc3\xb6tt\xc3\xb6pisteen muodossa 3\xe2\x80\x932-rangaistuslaukaustappiossa Florida Panthersia vastaan 12. joulukuuta 2008. H\xc3\xa4n teki ensimm\xc3\xa4isen maalinsa 8. tammikuussa 2009 New York Islandersia vastaan pelatussa ottelussa. Pardy pelasi NHL:n tulokaskaudellaan 60 ottelua. H\xc3\xa4n teki niiss\xc3\xa4 yhden maalin ja sy\xc3\xb6tti yhdeks\xc3\xa4n muiden tekem\xc3\xa4\xc3\xa4 osumaa. H\xc3\xa4n pelasi my\xc3\xb6s kuudessa ottelussa pudotuspeleiss\xc3\xa4. Ik\xc3\xa4ns\xc3\xa4 ja v\xc3\xa4h\xc3\xa4isten NHL:ss\xc3\xa4 pelatuiden otteluiden takia Pardysta tuli kauden p\xc3\xa4\xc3\xa4tteeksi rajoitetusti vapaa pelaaja. Flames teki Pardyn kanssa kanssa jatkosopimuksen, joka oli pituudeltaan kaksi vuotta ja oli 1,4 miljoonan dollarin arvoinen eli 700\xc2\xa0000 dollaria per kausi. Sopimus oli arvoltaan huonompi, kuin mink\xc3\xa4 h\xc3\xa4n olisi voinut saada vapaiden pelaajien markkinoilta._NEWLINE_Saatuaan huonon alun kautta edelt\xc3\xa4neell\xc3\xa4 harjoitusleirill\xc3\xa4, Pardy joutui palaamaan takaisin joukkueen kuudenneksi puolustajaksi kaudella 2009\xe2\x80\x932010. Pardylta j\xc3\xa4i kauden alussa kolme ottelua v\xc3\xa4liin nyrj\xc3\xa4ht\xc3\xa4neen ranteen vuoksi ja h\xc3\xa4nen roolikseen j\xc3\xa4i seitsem\xc3\xa4s puolustaja, kun Calgary hankki Steve Staiosin. Pardy viimeisteli toisella NHL-kaudellaan kaksi maalia ja sai seitsem\xc3\xa4\xc3\xa4n sy\xc3\xb6tt\xc3\xb6pistett\xc3\xa4 pelaamissaan 57 ottelussa. Kaudella 2010\xe2\x80\x932011 Pardy loukkasi olkap\xc3\xa4\xc3\xa4ns\xc3\xa4 kauden toisessa ottelussa. H\xc3\xa4n joutui loukkaantumisen takia olemaan kauden alussa kaksi kuukautta sivussa. H\xc3\xa4n oli sivussa my\xc3\xb6s kauden kaksi viimeist\xc3\xa4 kuukautta yl\xc3\xa4vartalovamman vuoksi._NEWLINE_Pardy oli rajoitetusti vapaa pelaaja, kun h\xc3\xa4n l\xc3\xa4hti Flamesin organisaatiosta kaudella 2010\xe2\x80\x932011 kahden vuoden mittaiisen nelj\xc3\xa4n miljoonan dollarin sopimuksen per\xc3\xa4ss\xc3\xa4 Dallas Starsiin. Pardy aloitti j\xc3\xa4lleen kauden ollen sivussa loukkaantumisen vuoksi, kun h\xc3\xa4nen kylkiluunsa murtui harjoituskaudella. H\xc3\xa4n sai kaudella 2011\xe2\x80\x932012 pelaamissaan 36 ottelussa kolme sy\xc3\xb6tt\xc3\xb6pistett\xc3\xa4._NEWLINE_Pardy pelasi loppujen lopuksi Dallasissa vain yhden kauden ajan, kun h\xc3\xa4n oli osana 2. hein\xc3\xa4kuuta 2012 tehty\xc3\xa4 kauppaa, jossa h\xc3\xa4net l\xc3\xa4hetettiin Steve Ottin kanssa Buffalo Sabresille, joka antoi Dallasille tilalle Derek Royn. Pardy pelasi lyhyen ty\xc3\xb6sulkukauden 2012\xe2\x80\x932013 vaihdellen Buffalon ja sen AHL:ss\xc3\xa4 pelaavan farmijoukkue Rochester Americansin v\xc3\xa4lill\xc3\xa4. H\xc3\xa4n pelasi 21 AHL-ottelua, joissa teki kaksi maalia ja sai seitsem\xc3\xa4n sy\xc3\xb6tt\xc3\xb6pistett\xc3\xa4. 17 Buffalossa pelatussa ottelussa h\xc3\xa4n sy\xc3\xb6tti nelj\xc3\xa4 ottelua. Pardy siirtyi kauden j\xc3\xa4lkeen vapaaksi pelaajaksi. H\xc3\xa4n liittyi uransa nelj\xc3\xa4nteen joukkueeseen nelj\xc3\xa4n kauden sis\xc3\xa4ll\xc3\xa4, kun h\xc3\xa4n teki Winnipeg Jetsin kanssa vuoden mittaisen sopimuksen, jonka arvo oli 600 000 dollaria._NEWLINE_Kaudella 2016\xe2\x80\x932017 Pardy teki vuoden mittaisen sopimuksen Nashville Predatorsin kanssa muttei mahtunut joukkueen kokoonpanoon joten h\xc3\xa4n pelasi p\xc3\xa4\xc3\xa4osin AHL-liigassa Milwaukee Admiralsissa. Kaudeksi 2017\xe2\x80\x932018 Pardy siirtyi SHL-joukkue Fr\xc3\xb6lundaan, mutta pelit j\xc3\xa4iv\xc3\xa4t vain 11 otteluun loukkaantumisen vuoksi. Pardy palasi viel\xc3\xa4 kaudeksi 2018\xe2\x80\x932019 kotikonnuilensa Newfoundlandiin jossa kausi huipentui ECHL-mestaruuteen._NEWLINE_5. kes\xc3\xa4kuuta 2019 Pardy ilmoitti lopettavansa uransa\n_START_SECTION_\nPelityyli\n_START_PARAGRAPH_\nPardy ei ole hy\xc3\xb6kk\xc3\xa4\xc3\xa4v\xc3\xa4 pelaaja, vaan h\xc3\xa4n keskittyy enemm\xc3\xa4n est\xc3\xa4m\xc3\xa4\xc3\xa4n vastustajien maalinteon. H\xc3\xa4nen kanssaan samassa pakkiparissa pelannut Cory Sarich kehui Pardyn rauhallista k\xc3\xa4yt\xc3\xb6st\xc3\xa4 kauden 2009\xe2\x80\x932010 aikana. H\xc3\xa4n pelaa my\xc3\xb6s fyysist\xc3\xa4 peli\xc3\xa4. Tulokaskaudellaan Pardy taklasi 60 ottelussa 77 kertaa mukaan lukien my\xc3\xb6s Jared Bolliin kohdistunut taklaus, jota kuvattiin yhdeksi kauden 2008\xe2\x80\x932009 parhaista taklauksista.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPardy kasvoi Bonavistassa, joka on 3\xc2\xa0800 asukkaan kaupunki. H\xc3\xa4nen perheeseens\xc3\xa4 kuuluivat vanhemmat Stan ja Lorraine sek\xc3\xa4 isoveljet Neil ja Todd. Perhe joutui tekem\xc3\xa4\xc3\xa4n rahallisia uhrauksia Pardyn j\xc3\xa4\xc3\xa4kiekkouran vuoksi. Perhe muutti my\xc3\xb6hemmin Pardyn j\xc3\xa4lkeen Albertaan. H\xc3\xa4nen is\xc3\xa4ns\xc3\xa4 muutti rakennushankkeiden per\xc3\xa4ss\xc3\xa4 Lloydminsteriin ja veljens\xc3\xa4 s\xc3\xa4hk\xc3\xb6miehin\xc3\xa4 Calgaryyn.'